MAUDI A PAKADA, ILOKANO TI ULTIMO ADIOS: PATARUS
ULTIMO ADIOS/ MAUDI A PAKADA
Ni Dr Jose P. Rizal
Inyulog ni A. Solver Agcaoili
1.
Agpakaadakon, o Ili, dagat’ init a tangkayag
Perlas tataaw iti daya, Eden awanan raniag!
Naliday a di maiyebkas, itedko kenka ‘toy biag,
Koma ta narayrayray, nasadsadiwa, naim-imbag,
Kenka idaton nga ingget regget, sayaat ti banag.
2.
Iti pagbabakalan, iti rinnapok a nakaro a dangadang
Dadduma iteddat’ biag di agduadua awan sanaang
Iti amin-amin a disso, addaan sipres, laurel wenno awan
Pakadusaan man, panag, sinnupring dissot’ pakamartiran
Padapada amin no dawaten taeng, daga a nakaiyanakan
3.
Pumusayak a makasaksi rugi ti marismaris a tangatang
A mangiwaragawag iti aldaw kalpasan sipnget kaltaang
No kasapulam ti tayengteng a mangtinat’ silnag ti rabii
Ibukbokmo ti darak ket iti rumbeng unay a kanito, iwarsi
Ken iti iking daytoy ket anninaw kaiyyanak a lawag ibursi!
4.
Dardarepdepko, idi maysaak pay nga agtutubo,
Dardarepdepko, agkabannuagak ket narungbo,
Ket makitaka, sika a Gameng iti baybay iti Daya,
Nangisit a matam namaga, tangig muging awan duma
Awanan rupanget, awanen buribor, awanan mansa.
5.
Ti reggetko iti daytoy a biag, ingget bara a paggaayat,
O sika! Ipukkaw ti kararuak kenka iti inta panagsina;
O sika! Nagsam-iten ti pumusay tapno mabukelka;
Mapadsoak tapno agbiagka, iti babat’ langit nga agpakada,
Ket iti mistiko a dagam ditoyak nga awan-ressat aginana.
6.
No iti rabaw ti tanemko makariknkantot’ pul-oy,
Kadagiti narukbos a karuotan ket maysa nga apuy,
Ipanmo koma kadagiti bibig ket agkan kararuak,
Ken iti nalamiis a tanem, iti muging ket mariknak,
Darang ti angesmo, ken ti ayamuom ayat kaniak.
7.
Palugodam koma a ti naumbi a sinlag ti bulan agpakita,
Palugodam bigat itedna kaniak apagsayud lawag agsapa,
Iti arasaas bay-am a ti angin sennaay iti tanem ipeksana,
Ket no adda maysa a tumatayab iti krusko nga agbatay,
Palugodam nga agdayyeng maysa a samiweng ti kappia.
8.
Palugodam a ti umap-apuy nga init alimuom italawna
Ket kaduana ti regget agsubli ti law-ang a sisasadia;
Palugodam a ti pagayam aglua iti ipapatay a nasapa;
Ket kadagiti naulimek a malem iti panangikaragda kaniak,
Iyararawannak, O, Ina a Daga, ta iti Namarsua aginanaak.
9.
Iyararawam, O Ili, amin a naidasay nga awanan gasat,
Amin dagiti di maipeksa a ranggas ket nagdaliasat;
Amin a kakaasi nga inna nga iti pait ket agdungdung-aw;
Amin nga ulila, balo, balud a ti panagsagaba di pimmanaw,
Ken iyararawam met a makitam salakanmo di am-amangaw.
10.
Ket no ti nasipnget a rabii sallukobannat’ lugar-ni-dasay,
Ken dagiti laeng minatay ti nabati nga agbambantay,
Dimo singaen ti inda panagulimek, ti misterio ni patay:
No matimudmo dagiti aweng ti sitara, kas ti salteria,
Siak daytoy, ipatpateg nga Ili, siak kenka ti agkankanta.
11.
Ket no awanton ti makalagip iti disso daytoy tanem,
Awananen iti krus wenno batonlagip a panglasin,
Palugodan nga araduen, iwarakiwak a kas rumbeng
Ket ti dapok nga iti kaawan ket makita pay laeng,
Bay-an nga agbalin a tapok mangarpaw kadagaanen.
12.
Iti udina awan ania manna no siak ket ita lipatem;
Ti atmosferam, dagiti tangatang, tantanap kisapem;
Ta agbalinakto a naregta a musika iti panagdengngeg:
Ayamuom, lawag, maris, arasaas, kanta, anil-il nauneg,
Dagdagulliten dagitoy ti anag ti pammatik a nabaneg.
13.
Ilik nga id-idoluek, sika a nakaro a pakailaak,
Patgek a Filipinas, kenka ti maudi a pakadak;
O, imdengam ta ibatik amin: dadakkelko, ayatko,
Tundak disso awan adipen, sinandadaulo, berdugo
Sadiay pammati di mangettel, Dios isuna ti reino.
14.
Agpakadaakon nagannak, kakabsat mangipatpateg,
Pagayam iti kinaubing, iti taeng nga ita ket malbeg;
Agyamankayo ta itan ket aginanaak aldaw ni tellaay;
Innakon, dimmiro a baniaga, gayyem a ti dana nangrayray;
Kadakayo amin agpakadaakon; panaginana met ti ipapatay.
No comments:
Subscribe to: Post Comments (Atom)
ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn eng_Latn eng_Latn